text: Hvalborg blev skudt med harpun
  21 juni 2010 kl. 11.05
  Hvalens pinsler er ikke ovre. Selvom den ligger stendød på havnen i Vejle, skal den nu skydes med en harpun som led i et forskningsprojekt.
  Forskere fra Grønlands Naturinstitut er også rejst til Vejle for at se til den døde finhval. Hvalen skal indgå i et forskningsprojekt omkring satellitsendere.
  
  Tre skud
  - Vi fyrer tre skud af med harpun for at få senderen ind i hvalen. Det er et forskningsprojekt, hvor vi får mulighed for at se, hvor satellitten ender i hvalen, siger seniorforsker Mads Peter Heide-Jørgensen fra Grønlands Naturinstitut .
  Den første pil satte sig efter et stort brag fast i siden af hvalen. Nu er det så op til de eksperter, som skal partere hvalen igen, at finde satellitten i hvalen.
  
  Løb ind foran
  - Vi vil bede om, at I flytter jer, det her er ikke ufarligt, siger manden, der er ved at arrangere det næste skud.
  Trods det, løber en mand ind foran. Men folk råber og får ham væk.
  Ifølge Mads Peter Heide-Jørgensen er satellitter i hvaler vigtige i arbejdet med at kortlægge hvalernes ruter og levevis ude på det åbne ocean.
  På havnen i Vejle står folk tæt omkring den døde hval for at følge parteringen. Om kort tid begynder konservatorer, dyrlæger og biologer at skære i hvalen.
  